《昭惠庙黄柏歌》
宋代·王该

四明之山东南雄，中有古柏高巃嵷。
霜凌雪犯势不屈，斡直不与凡柯同。
几十围，几千尺，
踞隆岩兮盘巨石。有时狂风盲雨嗥长巅，
上彻天心下地脊。樵奴与牧子，
惯见却辟易。不知何洞出神翁，
采芝去踏崭岩峰。蒸岚焙翠入灵药，
意欲服饵颜如童。仙翁仙翁爱无独，
天产此材同众欲。小将条剖治民盲，
大可柱分支帝屋。神翁神翁莫轻藐，
植物虽微功不小。些须片叶价千金，
能使尘寰人不老。

作者简介：明州鄞县人，字蕴之。学者称望春先生。王说弟。仁宗庆历六年进士。王安石宰鄞时与之友善，以诗章相唱酬。为邓城令，官舍傍有嘉木，叶长尺许，每得一诗，取叶书之。既卒，归橐萧然，惟脱叶甚富。有遗稿。